بلوچستان: د سکرو په کان کې زهرجن ګېس درې نور خواريکښ وژلي
د بلوچستان صوبې په کوهلو سیمه کې د سکرو په کان کې چارواکي وايي زهرجن ګېس درې نور خواريکښ وژلي دي په پېښه کې دوه نور کسان بې هوشه شوي او بيا يې درملنه شوې ده.
کراچۍ — ياده پېښه پرون د اتوار، يکشنبې په ورځ د بلوچستان د کوهلو ضلعې د چمالنګ په يو کان کې شوې ده. د سیمې نه د وي او ای ډيوه خبريال حفيظ الله شيراني وايي د بلوچستان صوبې د ماينونو د چارو مشر (چيف انسپکټر) افتخار احمد ورته پخلی کړی چې درې خواريکښ د چمالنګ په يو کان کې وژل شوي دي. په وژل شوؤ کې دوه عبدالرحمان او اختر محمد د بلوچستان د ژوب او يو قطب الدين د قلعه سېف الله سره تعلق درلود. وژل شوي خواريکښ خپلو علاقو ته وړل شوي او خاورو ته سپارل شوي دي. افتخار ویلي د پېښې د پلټنو دپاره يې د کمېټۍ جوړولو امر کړی دی. د بلوچستان د چمالنګ علاقې په اړوند ويل کيږي چې دا د نړۍ د سکرو په غټو زېرمو کې یوه شمارلی شي. د بلوچستان صوبې د سکرو په کانونو کې وخت په وخت دغه ډول پېښې رامنځته کيږي. خواريکښ وايي په زرګونو فټه ژورو کانونو کې ننوځي کار کوي خو د دوي د حفاظت دپاره هيڅ انتظام نه وي. يادو کانونو ته زياتره خواريکښ د خېبرپښتونخو د شانګلې، سوات او دير سيمو څخه مزدورو له راځي. په پاکستان کې د ماینونو د خواريکښو د اتحاديې د شمېرو ترمخه د سکرو په کانونو کې د کال په سر د ۱۰۰ نه تر ۲۰۰ پورې خواريکښ ژوند د لاسه ورکوي. د شمېرو ترمخه په بلوچستان صوبه کې روان کال تر ۵۰ خواريکښ په ماينونو کې مړه شوي دي، په دغو کې وروستۍ پېښې د اګست په میاشت کې شوې چې پکې يواځې په کان کې ۱۵ خواريکښ وژل شوي وو. د حکومتي سرچينو د شمېرو ترمخه د بلوچستان د سکرو په ۲۵۰۰ کانونو کې نزدې ۲۰ زره خواريکښ کار کوي.